钦定古今图书集成/明伦汇编/官常典/第733卷 > 樊执敬〈仆田也先〉
## 钦定古今图书集成/明伦汇编/官常典/第733卷 > 樊执敬〈仆田也先〉

按《元史忠义传》：“执敬，字时中，济宁郓城人。性警敏好
学，由国子生擢授经郎。尝见帝师不拜，或谂之曰：‘帝
师天子，素崇重王公，大臣见必俯伏作礼，公独不拜
何也’？执敬曰：‘吾孔氏之徒，知尊孔氏而已，何拜异教
为’？历官至侍御史。至正七年，擢山南道廉访使，俄移
湖北道。十年，授江浙行省参知政事。十二年二月，督”
海运于平江。十日将发，官大宴犒于海口。俄有客船
自外至，验其券信令入，而不虞其为海寇也。既入港，
即纵火鼓噪。时变起仓猝，军民扰乱，贼竟焚舟劫粮
以去。执敬既走入昆山，自咎于失防，心郁郁不解。及
还省，而昱岭关有警，平章政事月鲁帖木儿引军扼
之，贼不得进。月鲁帖木儿俄以疾卒，贼遂犯馀杭，执
敬时已被命讨贼海上，至是事急，不得舍去，与平章
政事定定治事省中，调兵出战，皆不利。掾史苏友龙
素抗直有为，进言于执敬曰：“贼且至，城内空虚无备，
奈何？”执敬曰：“吾淬砺戈矛，当歼贼以报国。傥或不克，
有死而已，何畏哉！”俄报贼已至，执敬遽上马，帅众而
出。中涂与贼遇，乃射死贼四人。贼又逐之，射死三人。
已而贼来方盛，填咽街巷，且纵火，众皆溃去。贼知其
无援，呼执敬降。执敬怒叱之曰：“逆贼，守关吏不谨，汝
得至此，恨不碎汝万段，何谓降耶！”乃奋刀斫贼，因中
枪而堕。从仆田也先驰救之，亦中枪死。事闻，赠翰林
学士承旨、荣禄大夫、柱国，追封鲁国公